Paul Krüger
Paul Krüger var en dansk litteraturunderviser og -historiker. Han var professor i almindelig litteraturvidenskab ved Aarhus Universitet i årene 1947-1965.
Krüger blev mag.art. i almindelig litteraturhistorie fra Københavns Universitet i 1922. Derefter havde han studieophold i Paris og fem år som dansk lektor ved Sorbonne i Paris vekslende med undervisningsansættelser ved gymnasier og seminarier frem til 1943. Krüger virkede desuden som rejselektor i Sverige og som privatdocent med forelæsningsret ved universitet. I 1943 blev han docent og fra 1947 professor i almindelig litteraturvidenskab (fra 1964 benævnt: almindelig og sammenlignende litteraturhistorie) ved Aarhus Universitet og skulle reelt opbygge dette fag.
Hans primære faglige indsats lå inden for kritikhistorie, først med en disputats Fransk litterær Kritik indtil 1830. Ideer og Metoder (1936) og dernæst Sainte-Beuves litterære Kritik. Metoden (1945). Det blev videreført i et langvarigt og betydeligt arbejde med opbygning af et arkiv for – forbilledet – kritikeren Georg Brandes i Aarhus og en fyldigt kommenteret udgivelse hans udenlandske korrespondancer på fransk i tre bind (1952-1966), der internationalt dokumenterede Brandes' store indflydelse i Europa.
Krüger betonede den komparative litteraturforskning omkring relationer og påvirkninger, og han trak sit fag tydeligt – måske lovlig meget? – i retning af det franske, hvortil han også skrev en lille oversigtsbog Honoré de Balzac (Stockholm, 1959, dansk 1968) og bidrog til oversigtsværker. Han engagerede sig i 1940'erne i det nye internationale tidsskrift Orbis Litterarum og i tilsvarende faglige sammenslutninger og med gæsteforelæsninger i udlandet nød han vidstrakt anerkendelse. Han var medlem af Videnskabernes Selskab.
Krüger var ingen offentligt spektakulær professorskikkelse, og hans beskedenhed og selvkritik forbød genoptryk af kronikker og essay i samlinger – modsat af mange af hans kollegers praksis. Han var respekteret som en engageret underviser, hvor han virkede, og som en stærkt inspirerende vejleder for sine studerende. Til den udadvendte side tæller fra tiden i Paris de mange kronikker, der blev sendt til Danmark med orientering om ny fransk litteratur, og i årene i Aarhus skrev han tilsvarende mange til de store jyske dagblade, ligesom han, især under Besættelsen, engagerede sig bredt med foredrag i radioen og via Folkeuniversitetet.
Paul Krüger: Studier i komparativ litteratur, v. H. Fenger og E.M. Bukdahl, 1968, Gyldendal.